ปัจจัยความเสี่ยง

ความเสี่ยงตามลักษณะธุรกิจ/อุตสาหกรรม

ปัจจัยความเสี่ยงยังคงเป็นปัจจัยเดิมที่มีอยู่ในอุตสาหกรรมยางธรรมชาติ ซึ่งได้ระบุไว้ในปีที่ผ่านๆ มา
เพียงแต่ปัจจัยข้อใดข้อหนึ่งอาจจะมีอิทธิพลสูงต่อระดับราคายางในตลาดโลกมากเป็นพิเศษในปีนั้นๆ
ซึ่งสถานการณ์ ในปี 2552 ก็ยังเป็นเหตุการณ์ต่อเนื่องจากปี 2551
วิกฤตการณ์เศรษฐกิจทางการเงินของโลก เป็นเหตุให้เกิดการชะลอตัวของเศรษฐกิจโลกครั้งสำคัญ
โดยเฉพาะอุตสาหกรรมรถยนต์จึงส่งผลทางลบต่ออุตสาหกรรมยางล้อซึ่งเป็นผู้ใช้รายใหญ่ของอุตสาหกรรมยางธรรมชาติในที่สุด

1.  ความผันผวนของระดับราคา

การเปลี่ยนแปลงของระดับราคาไม่ว่าขึ้นหรือลง ในช่วงระยะเวลาอันสั้นมาก
จะส่งผลกระทบต่อแนวทางการบริหารของบริษัท
อีกทั้งมีอิทธิพลต่อผู้ที่มีส่วนเกี่ยวข้องในอุตสาหกรรมยางที่พยายามเข้ามาเก็งกำไรในทุกช่วงของ
Supply Chain โดยระดับราคายางในปี 2552
ที่เริ่มต้นจากระดับต่ำมากแล้วทยอยปรับตัวขึ้นอย่างต่อเนื่องจนมาถึงระดับ 90
บาทต่อกิโลกรัมในปลายปี จึงทำให้การบริหารด้านราคาเป็นไปได้ดีขึ้นเมื่อเปรียบเทียบกับปี 2551
และยังคงมีข้อกังวลเกี่ยวเศรษฐกิจโลกที่เริ่มฟื้นตัวนั้นจะยั่งยืนหรือว่าจะเข้าสู่สภาวะถดถอยอีกครั้งหนึ่งเมื่อการกระตุ้นเศรษฐกิจโดยภาครัฐได้สิ้นสุดลง
ส่งผลต่อปริมาณการบริโภคในผลิตภัณฑ์ Commodity หลายๆ ชนิดรวมถึงยางธรรมชาติ
อย่างไรก็ตามฝ่ายจัดการได้เผชิญกับสถานการณ์ดังกล่าวมาเกือบทุกปี
จึงมีประสบการณ์พร้อมรับการเคลื่อนไหวของเหตุการณ์ดังกล่าวได้ในระดับหนึ่ง
สามารถวางแผนงานของบริษัทฯ ทั้งแผนการผลิตและการวางแผนการจำหน่ายในที่สุด

2.  สภาวะเศรษฐกิจและปริมาณความต้องการใช้ยางธรรมชาติของโลก

ปัจจัยหลักที่มีอิทธิพลต่อการเคลื่อนไหวของราคาคือ Demand และ Supply ของยางธรรมชาติ
ที่ได้รับอิทธิพลจากสภาวะเศรษฐกิจโลกอีกต่อหนึ่ง
ด้วยเหตุที่ความต้องการใช้ยางธรรมชาติมากกว่าร้อยละ 70 มาจากอุตสาหกรรมยางล้อรถยนต์
ทั้งในรูป OEM และ Replacement Market สภาวะเศรษฐกิจของประเทศพัฒนาแล้วเป็นหลัก
ตามด้วยประเทศเกิดใหม่ที่สำคัญ อาทิเช่นเศรษฐกิจของภูมิภาคเอเชีย โดยเฉพาะประเทศจีน
อินเดีย และกลุ่มอาเซียน มีบทบาทอย่างสูงในการนำเข้ายางธรรมชาติเพื่อแปรรูป
ที่มีการขยายตัวในระดับที่น่าพอใจและอย่างต่อเนื่อง
ความต้องการใช้ยางธรรมชาติมีอยู่ในระดับที่สมดุลต่อปริมาณผลผลิตยางธรรมชาติของโลก
ปริมาณการสั่งซื้อเป็นตัวแปรที่สำคัญมากและมีอิทธิพลต่อระดับราคา
ทำให้ระดับราคาในตลาดโลกเริ่มมีเสถียรภาพขึ้นอีกครั้งหนึ่ง
ทุกภาคส่วนที่เกี่ยวข้องในอุตสาหกรรมยางธรรมชาติ
มีความมั่นใจมากขึ้นที่จะดำเนินงานทางธุรกิจตามแผนงานที่ควรจะเป็น
โดยเฉพาะส่วนของสินค้าหรือวัตถุดิบที่ควรจะมีในสายการผลิต
เมื่อสถานการณ์เริ่มเข้าสู่ภาวะปกติแล้ว
ฝ่ายบริหารย่อมวางแผนการบริหารได้อย่างมีประสิทธิภาพขึ้นทุกขั้นตอนนับแต่การขาย แผนการผลิต
การจัดซื้อวัตถุดิบ

3.  การแข่งขันภายในประเทศ

ดูข้อมูลหัวข้อการตลาดและสภาวะการแข่งขัน

4. สภาวะภูมิอากาศและ ปริมาณวัตถุดิบ

ผลิตภัณฑ์ยางพารามีลักษณะเป็นสินค้าเกษตรที่ปริมาณผลผลิตเป็นไปตามฤดูกาล
หากปีใดสภาวะอากาศไม่ได้เป็นไปตามปกติ อาทิเช่น สภาวะแห้งแล้งจัด หรือมีฝนตก
น้ำท่วมในพื้นที่เพาะปลูกย่อมจะส่งผลต่อปริมาณผลผลิตอย่างหลีกเลี่ยงไม่ได้
และด้วยเหตุที่กลุ่มบริษัทมีกำลังการผลิตและยอดจำหน่ายสูงมากขึ้นเรื่อยๆในแต่ละปี
ความจำเป็นที่ต้องมีแผนการบริหารที่มีประสิทธิภาพเป็นที่มั่นใจว่า สายการผลิตจะมีวัตถุดิบที่เพียงพอ
ราคาที่เหมาะสม สะท้อนกับความเป็นจริงกับราคาสินค้าที่จำหน่ายได้ในตลาดโลก
จึงเป็นปัจจัยที่มีผลต่อต้นทุนการผลิตในสายการผลิตได้อย่างมีสาระสำคัญ
รวมถึงแนวทางการบริหารของกลุ่มบริษัทที่เน้นการใช้เต็มกำลังการผลิตของ แต่ละโรงงานที่มีอยู่
หากในปีใดผลผลิตที่คาดไว้ไม่เป็นไปตามฤดูกาลที่เคยเกิดขึ้นสม่ำเสมออย่างที่ผ่านมา
ก็อาจจะมีผลกระทบต่อแผนการผลิตของกลุ่มบริษัทอย่างมีสาระสำคัญ

ความเสี่ยงทางด้านการเงินและการบริหารจัดการ

1. สภาพคล่องทางการเงิน ระดับอัตราดอกเบี้ย และอัตราแลกเปลี่ยน

จากการที่ระบบธนาคารกลางของโลกพยายามรักษาสภาพคล่องให้กับระบบการเงินในประเทศอย่างเต็มที่
รวมทั้งประเทศไทยที่สถาบันการเงินในประเทศแทบจะไม่ได้รับผลกระทบจากวิกฤตการณ์ทางการเงินของโลกในครั้งนี้เลย
ส่งผลให้สภาพคล่องในประเทศมีอย่างล้นเหลือ ระดับอัตราดอกเบี้ยในประเทศลดลงอย่างต่อเนื่อง
อยู่ที่ระดับต่ำสุด สำหรับการกู้เงินของบริษัท อีกทั้งระดับราคายางโดยเฉลี่ยในปี 2552
ก็อยู่ในระดับที่ต่ำกว่าปี 2551 ค่อนข้างมาก
ความต้องการใช้เงินกู้สำหรับเงินทุนหมุนเวียนของบริษัทก็มียอดที่ลดต่ำลงอย่างมากเมื่อเทียบกับตัวเลขปีก่อนหน้านั้น
โดยสรุป บริษัทจึงได้รับความกดดันน้อยลงทางด้านสภาพคล่องทางการเงิน
ภายใต้สภาวะความเข้มงวดที่มีมากขึ้นจากสถาบันการเงินต่อความกังวลจากการถดถอยของเศรษฐกิจโลก
และแนวโน้มตัวเลขการส่งออกของประเทศ และเมื่อพิจารณาแล้วนับเป็นปัจจัยบวกต่อบริษัท

ส่วนของอัตราแลกเปลี่ยน บริษัทฯ
ในฐานะผู้ส่งออกที่มียอดจำหน่ายในรูปของเงินเหรียญสหรัฐอเมริกา
เป็นจำนวนมากและมีการลงทุนในต่างประเทศในระดับหนึ่ง
การเคลื่อนไหวของระดับอัตราแลกเปลี่ยนของประเทศ จึงมีความสำคัญต่อการดำเนินงานของบริษัท
อย่างไรก็ตามการปรับตัวของค่าเงินบาทมีการจัดการดูแลอย่างใกล้ชิดและมีเสถียรภาพ
ภายใต้การดูแลของธนาคารแห่งประเทศไทย
ทำให้ความสามารถในการแข่งขันของผู้ผลิตจากประเทศไทยไม่ได้เปลี่ยนแปลงมากนัก

ปัจจุบันบริษัทฯยังคงได้รับการสนับสนุนอย่างดีและเพียงพอจากสถาบันการเงินหลายแห่งทั้งในประเทศ
และต่างประเทศ ซึ่งนอกเหนือจากแหล่งเงินทุนของบริษัทฯ เองแล้ว
เงินกู้จากสถาบันทางการเงินเป็นช่องทางหลักอีกช่องทางหนึ่งที่บริษัทฯ ใช้สรรหาเงินทุนหมุนเวียน
รองรับการดำเนินงานของบริษัทฯ ในส่วนของช่องทางการระดมทุนผ่านตราสารหนี้
บริษัทได้มีการมอบหมายให้บริษัทจัดอันดับความน่าเชื่อถือในประเทศไทย คือ TRIS Rating
ประเมินสถานะบริษัทโดยผลการจัดอันดับอยู่ที่ BBB +
อย่างไรก็ตามบริษัทยังไม่ได้มีการวางแผนที่เกี่ยวกับตราสารหนี้แต่อย่างใด

2.  ความเสี่ยงด้านนโยบายการบริหารจัดการ

บริษัทดำเนินธุรกิจในอุตสาหกรรมยางพารา ที่มีลักษณะเป็น Commodity Products
และในช่วงหลายปีที่ผ่านมาได้รับอิทธิพลอย่างสูงจากกองทุน Hedge Funds
ทั่วโลกเข้ามาซื้อขายเก็งกำไรเป็นจำนวนมาก
ส่งผลต่อการเคลื่อนไหวของระดับราคาที่มีความผันผวนอย่างรุนแรงในลักษณะที่ไม่เคยเกิดขึ้นมาก่อน
บริษัทซึ่งเป็นผู้ประกอบกิจการที่มีพื้นฐานจากการผลิตจริง
มีโรงงานตั้งอยู่ตามลักษณะภูมิประเทศของแหล่งวัตถุดิบหลัก คือภาคตะวันออก
และภาคใต้ของประเทศไทย จึงมีความจำเป็นที่จะต้องบริหารจัดการ
ทางด้านความเสี่ยงของราคาเพิ่มมากขึ้น นอกเหนือจากทางด้านวัตถุดิบ
ซึ่งการดำเนินธุรกิจที่เกี่ยวข้องกับสินค้าเกษตรจำเป็นต้องมีการบริหารจัดการที่ดี
มีประสิทธิภาพไม่เช่นนั้นความเสียหายจากการแปรสภาพวัตถุดิบอาจจะเกิดขึ้นได้สูงมาก
อย่างไรก็ตามการคาดการณ์เรื่องราคาในอนาคตเป็นสิ่งที่ทำได้ลำบากเนื่องจากปัจจัยต่างๆ
ที่มีอิทธิพลต่อการเคลื่อนไหวของราคา
จึงเป็นที่ประจักษ์ชัดว่าการดำเนินธุรกิจยางธรรมชาติมีความสลับซับซ้อนในการบริหารมากขึ้นกว่าในอดีตที่ผ่านมา

ความสัมพันธ์ทางธุรกิจระหว่างผู้ซื้อและผู้ขายที่สร้างขึ้นมาเป็นระยะเวลานานเป็นปัจจัยหนึ่งที่มีส่วนสนับสนุนอย่างมากต่อการขยายตัวทางธุรกิจ
กล่าวได้ว่าผู้ดำเนินกิจการรายใหญ่ที่ประสบความสำเร็จจะมีประสบการณ์ในอุตสาหกรรมยางพารามาเป็นระยะเวลายาวนานและมุ่งเน้นในอุตสาหกรรมดังกล่าวโดยไม่มีการแตกแนวไปยังธุรกิจประเภทอื่น
การเข้ามาในอุตสาหกรรมยางพาราของผู้ดำเนินกิจการรายใหม่ที่ไม่มีประสบการณ์จึงเป็นไปได้ค่อนข้างยาก
เพราะกลุ่มผู้ซื้อจะให้ความสำคัญต่อประวัติการดำเนินงาน ความเชื่อถือได้ในตัวผลิตภัณฑ์
และชื่อเสียงของคณะผู้บริหารในบริษัท
โดยเฉพาะภายใต้สถานการณ์ที่มีการเปลี่ยนแปลงทางด้านราคาอย่างรุนแรงทั้งในทางบวกและทางลบ
ซึ่งจะส่งผลผูกมัดต่อสัญญาซื้อขายที่ได้มีการตกลงไปแล้วในที่สุด

การกำหนดแนวทางการทำการตลาด นโยบายราคาขาย
เป็นยุทธศาสตร์สำคัญที่จะมีผลต่อการทำงานขอหน่วยงานอื่นๆที่ประกอบเข้าอยู่ในองค์กร
ความมีประสิทธิภาพของบุคลากร
ที่ต้องมีความเชี่ยวชาญและประสบการณ์พร้อมต่อการเปลี่ยนแปลงของสถานการณ์ ในยุคโลกาภิวัตน์
ปรับรูปแบบกระบวนได้ทันท่วงที ซึ่ง ณ ปัจจุบัน
การคาดการณ์แนวโน้มทางอุตสาหกรรมมีโอกาสคลาดเคลื่อนได้มาก
เนื่องจากมีปัจจัยต่างๆที่อาจจะเกิดขึ้นโดยมิได้คาดหมาย
และส่งผลกระทบต่อผลการดำเนินงานของบริษัทฯ ได้อย่างมีสาระสำคัญ
การบริหารงานจึงต้องมีความพร้อมที่จะต้องปรับตัวตลอดเวลา

คณะผู้บริหารของบริษัท ศรีตรังแอโกรอินดัสทรี จำกัด (มหาชน)
นับเป็นกลุ่มบุคคลคณะหนึ่งที่มีประสบการณ์ในอุตสาหกรรมยางธรรมชาติมาเป็นระยะเวลานาน
สถานะของผู้บริหารจึงเป็นที่ยอมรับของผู้เกี่ยวข้องทางธุรกิจทั้งในประเทศและต่างประเทศ
ทำให้บริษัทมีความเสี่ยงด้านความอยู่รอดในกรณีที่มีการเปลี่ยนแปลงผู้บริหาร
ซึ่งเป็นกลุ่มผู้ถือหุ้นรายใหญ่ด้วย
หรืออีกด้านหนึ่งอาจทำให้ผู้ถือหุ้นรายใหญ่รายอื่นไม่สามารถเข้ามาครอบงำกิจการเพื่อเปลี่ยนแปลงการจัดการ
ในกรณีที่ฝ่ายจัดการปัจจุบันไม่สามารถบริหารงานให้เป็นไปตามเป้าหมายหรือมีการกำหนดแนวทางธุรกิจที่คลาดเคลื่อนไปจากแนวโน้มอุตสาหกรรมยางธรรมชาติเป็นอย่างมากจนส่งผลกระทบในทางลบแก่ผู้ถือหุ้น